Ranta-Tampella osoittaa, että tunneli kannatti rakentaa Tampereelle – Uusi kaupunginosa kuuluu kaikille

Tampereen kaupunki on nyt aivan erinäköinen kuin vielä jokunen vuosi sitten. Siluettiin ovat nousseet Torni-hotelli ja Luminary-asuinrakennus. Hämeenkatu uusitaan ja raitiotie valmistuu. Kaupunkikuvan massiivisin muutos on kuitenkin Ranta-Tampellan uusi kaupunginosa, jonka rakentumisen näkee hyvin Näsijärveltä. Ranta-Tampella on vielä täysin keskeneräinen, mutta valmiina on kuusi asuintaloa ja rakenteilla neljä ( AL 18.7.2019). Jo nyt voidaan sanoa, että kaupunginosasta tulee Tampereen mittakaavassa ainutlaatuinen. Uuden kaupunginosan kannalta ratkaiseva päätös tehtiin Tampereen kaupunginvaltuustossa 16.9.2013. Silloin päätettiin rakentaa Rantaväylän tunneli. Tunneli avattiin marraskuussa 2016, minkä jälkeen kaupunkia halkova 12-tien liikenne siirtyi Rantaväylältä maan alle. Tamperelaiset ovat jo tottuneet tunneliin. Sen hyödyt tulevat nyt näkyviin myös Ranta-Tampellassa. Tunneli mahdollistaa yli 2000 asunnon rakentamisen Ranta-Tampellaan, osin täyttömaalle. Tampereen paraatipaikalle sopii huomattavasti paremmin 3500 asukkaan kaupunginosa kuin monikaistainen autotie. Ranta-Tampella vastaa kasvavan kaupungin tarpeisiin asuntotuotannossa. Uusi kaupunginosa on myös kaupungin kannalta edullinen, sillä kunnallistekniikan rakentaminen ja palveluiden tarjoaminen on kustannustehokasta kaupungin keskustan kyljessä. Ranta-Tampellassa putket, tiet ja palvelut ovat valmiina lähellä toisin kuin keskelle metsää rakennettavilla asuinalueilla. Ranta-Tampellasta tulee myös varsin tiivis, kun 3500 asukasta asuu 16,5 hehtaarin alueella. Ranta-Tampellasta on lyhyt matka keskustaan ja rautatieasemalle ja toisaalta upeat näköalat Näsijärvelle. On siis selvää, että omistusasunnot uudessa kaupunginosassa ovat kalliita. Neliöhinnat ovat pääasiassa noin 5000 eurosta noin 8000 euroon. Ranta-Tampellasta ei kuitenkaan tule vain hyvätuloisten kaupunginosaa. Kaupunginosassa on esimerkiksi paikka myös Tampereen Vuokratalosäätiön ja Kotilinnasäätiön vuokra-asuntokohteelle. Ranta-Tampellaan rakennetaan myös puistoalueita, kevyen liikenteen väyliä, kanava, silta ja näköalalaituri. Tärkeää onkin, että kaupunginosa ei eriydy muusta kaupungista. Ranta-Tampellasta voidaan tehdä viihtyisä kaupunginosa, jossa kuka tahansa voi ihastella Näsijärven aaltoja.